Mhux li kien hemm wisq tama qabel bdew it-taħditiet. Il-possibilità li llum kienet se tintlaħaq konklużjoni sodisfaċenti bejn il-union tat-tobba u l-gvern kienet pjuttost remota meta wieħed iqis kif iż-żewġ naħat mhumiex jaqblu dwar id-direzzjoni tal-privatizzazzjoni tal-maniġment tal-isptarijiet. Il-gvern ma jidhirx li se jiċċaqlaq. Hemm wisq flus involuti deħlin fil-bwiet ta' nies li jaħbulna wiċċhom iżda mhux il-kilba tagħhom għall-flus. Hemm nies li qed isiru sinjuri billi jinnegozjaw sptarijiet mibnija u mgħammra bil-kontribuzzjonijiet tat-taxxa ta' ġenerazzjonijiet ta' kontribwenti. Qed jimlew bwiethom bil-profitti filwaqt li jinnegozjaw saħħtek bħala komodità u ta' dan mhuma jagħtuk xejn lura. It-tobba li jaħdmu f'dawn l-isptarijiet jafu ħafna aktar minna x'jista' jkun ir-riżultat ta' dan kollu. Il-karrieri tagħhom iddedikawhom jipprovdu servizzi tas-saħħa skont il-bżonnijiet tal-pazjent. Iżda mill-esperjenza professjonali jafu kemm ikunu differenti l-affarijiet meta s-servizzi tas-saħħa jiġu pprovduti skont l-objettivi tal-bejgħ u l-profitti tal-proprjetarji. Għada t-tobba se jistrajkjaw għaliex qed jiddispjaċihom li f'dawn l-aħħar sentejn taw ċans lil dan it-teatrin ikompli jiżvolġi. Il-fondi għas-servizzi tas-saħħa tberbqu. L-investiment fit-tagħmir u fir-riżorsi biex jitħarsu l-bżonnijiet tal-pazjenti waqfu għalkollox. Il-kontroll tal-politiki għall-isptarijiet intilef. U ma ngħata xejn lura għal dan kollu. Għada t-tobba mhumiex se jistrajkjaw għax iridu jaħdmu inqas sigħat, jew għax iridu iktar flus, jew għax iridu żraben iktar komdi. M'hemm xejn minn dan fuq l-aġenda tat-tilwima tagħhom. Għada t-tobba se jistrajkjaw għax iridu jibqgħu bil-possibilità li lilek u lil uliedek jagħtukom l-aqwa kura tas-saħħa possibbli. Se jistrajkjaw għall-bżonnijiet tiegħek mhux tagħhom. Previous: Kif il-korruzzjoni ta' min imexxi timmina saħħet il-familja tiegħek għal 99 sena Next: Il-permess biex tgħid le window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Appoġġa lit-tabib tiegħek